ফ্রান্সেস এলেন বেকার

**ফ্রান্সেস এলেন বেকার** (১৯০২ – ১৯৯৫) একজন আমেরিকান গণিতবিদ ছিলেন, তিনি ভাসার কলেজের গণিত বিভাগের অধ্যাপক এবং চেয়ারম্যান হয়েছিলেন।

## প্রাথমিক জীবন এবং শিক্ষা
বেকারের বাবা ছিলেন একজন ব্রিটিশ বংশোদ্ভূত গণিতবিদ, গাণিতিক মডেল নির্মাতা এবং কলেজ প্রশাসক, রিচার্ড ফিলিপ বেকার। তাঁর মা, ক্যাথেরিন রিডেলবাউচ বেকার, একজন সঙ্গীত শিক্ষক এবং কক্ষ-সংগীতশিল্পী (এক ধরণের শাস্ত্রীয় সংগীত যা অল্প সংখ্যক যন্ত্রী বা গায়ক মিলে কোনো ছোট কক্ষে বা ছোট আসরে পরিবেশন করেন) ছিলেন। বেকার ১৯০২ সালের ১৯শে ডিসেম্বর, ইলিনয়ের আনায় জন্মগ্রহণ করেন এবং উচ্চ বিদ্যালয় পর্যন্ত বাড়িতেই পড়াশোনা করেন। সেখানে তিনি আইওয়া অঙ্গরাজ্যের আইওয়া শহরে একটি পাবলিক স্কুলে পড়াশোনা করেন। তিনি ১৯১৯ সালে স্নাতক ডিগ্রি অর্জন করে তাঁর স্কুলের ভ্যালেডিক্টোরিয়ান (বিদায় অনুষ্ঠানে বিদায়ী ভাষণ দেওয়ার জন্য নির্বাচিত সর্বোচ্চ নম্বরধারী শিক্ষার্থী) হন।

আইওয়া বিশ্ববিদ্যালয়ে, যেখানে তাঁর বাবা গণিতের অধ্যাপক ছিলেন, সেখানেই তিনি ক্লাসিক এবং গণিত অধ্যয়ন করেন। তিনি ১৯২৩ সালে ম্যাগনা কাম লড এবং ফি বিটা কাপ্পা ডিগ্রি অর্জন করেন। তিনি স্নাতক ছাত্রী হিসেবে পড়াশোনা চালিয়ে যান, তাঁর বাবার সাথে গণিত নিয়ে কাজ করেন এবং ১৯২৫ সালে স্নাতকোত্তর ডিগ্রি অর্জন করেন।

স্নাতকোত্তর ডিগ্রি অর্জনের পর, বেকার ১৯২৫ সালে আইওয়ার ট্যাবর কলেজে গণিত ও পদার্থবিদ্যা বিভাগের প্রধান হন, কিন্তু ১৯২৭ সালে কলেজটি বন্ধ হয়ে যায়। মিসৌরির জেফারসন সিটি জুনিয়র কলেজে কিছুদিন শিক্ষকতা করার পর, তিনি ১৯২৮ সালে আইওয়া বিশ্ববিদ্যালয় থেকে একটি শিক্ষকতা সার্টিফিকেট অর্জন করেন এবং ১৯২৯ সালে শিকাগো বিশ্ববিদ্যালয়ে কোর্স করেন। তিনি ১৯৩১ সালে পূর্ণকালীন ছাত্রী হিসেবে বিশ্ববিদ্যালয়ে প্রবেশ করেন এবং ১৯৩৪ সালে পিএইচডি সম্পন্ন করেন। তাঁর গবেষণাপত্রের শিরোনাম ছিল *এ কন্ট্রিবিউশন টু দ্য ওয়ারিং প্রবলেম ফর কিউবিক ফাংশনস*; পূর্ণসংখ্যাকে ঘনক বহুপদীর মানের যোগফল হিসাবে উপস্থাপন করার ওপর এটি সংখ্যা তত্ত্বে ওয়ারিং-এর সমস্যার একটি ভিন্নতা সম্পর্কিত বিষয়। তিনি লিওনার্ড ইউজিন ডিকসনের তত্ত্বাবধানে এই কাজটি করেছিলেন। ডিকসন এবং রিচার্ড বেকার উভয়েই একই ডক্টরাল উপদেষ্টা ই এইচ মুরের ছাত্র ছিলেন। 

## পরবর্তী জীবন এবং কর্মজীবন
ভাসার কলেজে বেকারের কর্মজীবন শুরু হয় ১৯৩৫ সালের গোড়ার দিকে, যখন তিনি সেখানে প্রশিক্ষক হিসেবে পদ গ্রহণ করেন। ১৯৩৫ সালের শেষের দিকে তিনি মাউন্ট হলিওক কলেজে সহকারী অধ্যাপক হিসেবে যোগদান করেন।

১৯৪২ সালে, বেকার ভাসারে ফিরে আসেন। তাঁর বোন, ছত্রাকবিজ্ঞানী গ্ল্যাডিস এলিজাবেথ বেকার, ১৯৪০ সালে সেখানে অনুষদে যোগ দিয়েছিলেন। বেকারকে ভাসারে গণিতের সহযোগী অধ্যাপক হিসেবে পুনরায় নিয়োগ দেওয়া হয়; ১৯৫১ সালে তিনি পূর্ণ অধ্যাপক হিসেবে পদোন্নতি পান। তিনি ১৯৪৮ থেকে ১৯৫০ এবং ১৯৫১ থেকে ১৯৫২ পর্যন্ত দুই মেয়াদে গণিত বিভাগের সভাপতিত্ব করেন। তিনি ১৯৬৮ সালে অধ্যাপক এমেরিটা হিসেবে অবসর গ্রহণ করেন। গণিতের অধ্যাপক হিসেবে তাঁর কাজের ক্ষেত্রে, তিনি দু'ভাবে "বিশেষ করে সম্মানিত শিক্ষার্থীদের সাথে জড়িত" ছিলেন, ব্যক্তিগতভাবে এবং ছাত্র সম্মান সমাজের অনুষদ পরামর্শদাতা হিসেবেও। তিনি তাঁর বাবার মডেল সম্পর্কে জনসাধারণের সামনে বক্তৃতাও দিতেন। 

অবসর গ্রহণের পর, বেকার অ্যারিজোনার সান সিটিতে তাঁর বোনের সাথে পুনরায় যোগ দেন। তিনি ১৯৯৫ সালের ৪ঠা এপ্রিল, অ্যারিজোনার পিওরিয়ায় মারা যান।  

## উত্তরাধিকার
বেকারের পরিহিত একটি ডক্টরেট হুড ন্যাশনাল মিউজিয়াম অফ আমেরিকান হিস্ট্রির সংগ্রহে রয়েছে, যেখানে বেকারের ছবিও রয়েছে।

## তথ্যসূত্র




বিষয়শ্রেণী:শিকাগো বিশ্ববিদ্যালয়ের প্রাক্তন শিক্ষার্থী
বিষয়শ্রেণী:আইওয়া বিশ্ববিদ্যালয়ের প্রাক্তন শিক্ষার্থী
বিষয়শ্রেণী:২০শ শতাব্দীর মার্কিন গণিতবিদ
বিষয়শ্রেণী:২০শ শতাব্দীর মার্কিন নারী গণিতবিদ
বিষয়শ্রেণী:১৯৯৫-এ মৃত্যু
বিষয়শ্রেণী:১৯০২-এ জন্ম